Kaapstad vra hofbevel teen busstakersStakende MyCiti-werknemers trek saam by die Kaapse Burgersentrum. Foto: Facebook Die Stad Kaapstad sou Woensdagaand hof toe gaan om ŉ dringende bevel te kry teen diegene wat deelneem aan die onbeskermde MyCiti-busstaking wat Woensdag gewelddadig geraak het. Die stadsraad het die hof genader om ŉ bevel ter beskerming van MyCiti se personeel, passasiers en bates. Die munisipaliteit beskuldig die EFF daarvan dat die party die meesterbrein agter die staking is, berig TimesLive. “Twee vrouebusbestuurders is as gyselaars aangehou, passasiers is uit MyCiti-bushaltes gejaag, MyCiti-busse is met klippe bestook en nog dade van intimidasie, aanranding en versperring van paaie is gepleeg,” het die stadsraad Woensdagmiddag in ŉ verklaring gesê. “Sommige van die bestuurders het [Woensdagoggend] vir werk aangemeld, maar is uit MyCiti-busse gedwing wat reeds besig was om roetes te bedien. Die stakers het selfs busse se sleutels gesteel.” Brett Herron, burgemeesterskomiteelid vir vervoer, beskuldig die EFF daarvan dat dié party die staking begin het om hul politieke agenda te bevorder. “Dis ŉ veragtelike agenda wat wentel om chaos, geweld, ontwrigting, sabotasie en eiebelang,” het Herron Woensdag gesê, berig News24. “Hulle het geen respek vir die inwoners van hierdie stad nie; nóg vir die duisende pendelaars wat staatmaak op die MyCiti-diens, nóg vir diegene wat hulle verlei het om aan die staking deel te neem.” Maar Andrew Arnolds, die EFF se Wes-Kaapse provinsiale sekretaris, ontken Herron se aantyging. “Ons boodskap was [Dinsdag] duidelik dat ons geen bus met klippe sal gooi nie. [Herron] frustreer die proses. Die werkers het óns genader. Hulle het vir hulself gepraat en is in beheer van die proses. Hy gee nou voor die EFF is buite orde.” Herron beweer die betogers is ŉ “lukrake groep werknemers van verskeie maatskappye wat roekeloos en opportunisties optree onder leiding van die EFF”.